350 voluntier li fix-xhur tas-sajf qattgħu ħafna mill-ħin liberu tagħhom iħejju ruħhom għall-kunċerti ta’ Voices f’dawn il-jiem jaraw il-frott tax-xogħol tagħhom hekk kif f’għaxar serati mistennija jiġbdu 14,000 persuna lejn Dar il-Mediterran għall-Konferenzi. Voices Heart and Soul, hi t-tema magħżula għall-kunċerti ta’ Voices  ta’ din is-sena. Din hi t-13-il edizzjoni tal-kunċerti ta’ Voices li jsiru darba kull sentejn u tul dawn is-snin baqgħu jżidu fil-popolarità tagħhom. Ir-repertorju mużikali din is-sena jikkonsistu f’22 kanzunetta li jvarjaw mill-mużika ta’ Queen, għal Beyonce u Michael Jackson. Għal darb’oħra l-kor hu mmexxi minn Martina Caruana. Il-kunċerti bdew nhar l-Erbgħa u jkomplu sat-12 ta’ Ottubru. Tvm.com.mt żar il-provi li l-kor ta’ Voices kien qed jagħmel u tkellem ma’ wħud mill-kantanti u organizzaturi. Antonello Gauci qalilna li qed jittama f’Alla li jattiraw 14,000 persuna u l-fondi li se jagħmlu minn dawn il-kunċerti se jitqassmu kollha għall-kairtà. Martina Farrugia qaltilna li dis-sena hija t-tielet edizzjoni tagħha u vera kuntenta li reġgħet ingħaqdet mal-familja Voices għax hi esperjenza verament sabiħa. Jeanelle Aquilina qalet li flimkien qed jingħaqdu għal għan wieħed li huwa dak li jiġbru l-flus għall-karità. Il-fondi li se jinġabru mill-kunċerti ta’ Voices se jmorru għal tliet kawżi, is-Sorijiet tal-Karità ta’ San Giovanna Antide, is-Servizz tal-Ġiżwiti għar-Refuġjati u l-Fondazzjoni ta’ Riċerka Permakulturali.